ธอส.เดินหน้าสินเชื่อบ้านดอกเบี้ย 0% 6 เดือน
ธอส. เดินหน้าสินเชื่อบ้านดอกเบี้ย 0% นาน 6 เดือน พร้อมออกเงินฝากประจำขั้นบันได 5 เดือน รับดอกเบี้ยสูงสุด 3.65%
17 ก.พ. 2555

ธอส.เดินหน้าสินเชื่อบ้านดอกเบี้ย 0% นาน 6 เดือน พร้อมออกเงินฝากประจำขั้นบันได 5 เดือน รับดอกเบี้ยสูงสุด 3.65%  นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า ธนาคารออกโปรโมชั่นสินเชื่อบ้านดอกเบี้ยพิเศษ 0% ต่อปี นาน 6 เดือน จองสิทธิ์ในงานInvestment Expo 2012 ระหว่าง วันที่ 16 - 19 ก.พ. 2555 ณ ศูนย์การค้าเซ็นทรัลพลาซ่า ลาดพร้าว (ชั้น G)  โดยถ้ายื่นคำขอกู้ภายในวันที่ 31 มี.ค  2555 ทำนิติกรรมภายในวันที่ 30 เม.ย. 2555 จะได้รับยกเว้นค่าประเมินราคาหลักประกันและค่าธรรมเนียมการยื่นกู้ทุกวงเงินกู้ นอกจากนี้ ธนาคารยังมีบริการให้คำปรึกษาสินเชื่อบ้านอัตราดอกเบี้ยต่ำ เช่น สินเชื่อบ้านหลังแรก ดอกเบี้ย 0% ต่อปี นาน 3 ปี วงเงินให้กู้ไม่เกิน 1 ล้านบาท ให้กู้ซื้อ ปลูกสร้าง และให้กู้ซื้อทรัพย์ NPA ของ ธอส. และสำหรับข้าราชการเสนอ    สินเชื่อตามโครงการบ้าน ธอส. –  กบข. เพื่อที่อยู่อาศัยข้าราชการ ครั้งที่ 8 ดอกเบี้ย 0% ต่อปี นาน 7 เดือนแรก เดือนที่ 8 – 24 คิดอัตราดอกเบี้ยเท่ากับ MRR – 2.00% ต่อปี หลังจากนั้นคิดอัตราดอกเบี้ยเท่ากับ MRR – 1.00% ต่อปี (กรณีกู้ชำระหนี้ หรือ ซื้ออุปกรณ์ คิดอัตราดอกเบี้ยเท่ากับ MRR) ปัจจุบันอัตราดอกเบี้ย MRR ธอส.เท่ากับ 7.25% ต่อปี สามารถกู้ได้สูงสุด 110 % ของราคาประเมิน
ด้านเงินฝากเสนอ “เงินฝากประจำขั้นบันได 5 เดือน (Step Up)” รับดอกเบี้ยสูงสุด 3.65% ต่อปี โดยอัตราดอกเบี้ยเดือนที่ 1 - 3 เท่ากับ 3.25% ต่อปี เดือนที่ 4 - 5 รับดอกเบี้ย 3.65% ต่อปี (อัตราดอกเบี้ยเฉลี่ย 3.41% ต่อปี) เงื่อนไขเปิดบัญชีและฝากขั้นต่ำรายการละ 1 หมื่นบาท เปิดรับฝากถึงวันที่ 29 ก.พ. นี้ เท่านั้น